[Honorius Episcopus, servus servorum Dei, dilectis filiis Abbati et Conventui Cluniacensi, salutem et Apostolicam benedictionem. Ea, quæ concordia vel judicio terminantur, firma debent et illibata persistere; et ne in recidivæ contentionis scrupulum relabantur, Apostolico debent præsidio communiri. Eapropter, dilecti in Domino filii, vestris justis precibus grato concurrentes assensu compositionem, quæ inter vos ex parte una et dilectos filios Abbatem et Conventum Monasterii sancti Joannis Angeliacensis, ex altera, super statu ejusdem Monasterii, mediante bonæ memoriæ Xantonensi Episcopo Diœcesano loci, amicabiliter intercessit, sicut sine pravitate providè facta est, et ab utraque parte sponte recepta, et hactenus pacificè observata, auctoritate Apostolica confirmamus, et præsentis scripti patrocinio communimus. Nulli ergo, etc. Datum Laterani III. Nonas Julii, Pontificatus nostri anno VIII.]